Document ID: 32013D0662

KOMISSION TÄYTÄNTÖÖNPANOPÄÄTÖS,
annettu 14 päivänä lokakuuta 2013,
päätöksen 2009/767/EY muuttamisesta jäsenvaltioiden valvomia/akkreditoimia varmennepalvelujen tarjoajia koskevien luotettavien luetteloiden laatimisen, ylläpitämisen ja julkaisun osalta
(tiedoksiannettu numerolla C(2013) 6543)
(ETA:n kannalta merkityksellinen teksti)
(2013/662/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon palveluista sisämarkkinoilla 12 päivänä joulukuuta 2006 annetun Euroopan parlamentin ja neuvoston direktiivin 2006/123/EY (1) ja erityisesti sen 8 artiklan 3 kohdan,
sekä katsoo seuraavaa:
(1)
Toimenpiteistä sähköisten menettelyjen käytön edistämiseksi keskitettyjä asiointipisteitä käyttäen palveluista sisämarkkinoilla annetun Euroopan parlamentin ja neuvoston direktiivin 2006/123/EY mukaisesti 16 päivänä lokakuuta 2009 tehty komission päätös 2009/767/EY (2) velvoittaa jäsenvaltiot asettamaan saataville hyväksyttyyn varmenteeseen perustuvien edistyneiden sähköisten allekirjoitusten validoinnissa tarvittavat tiedot. Nämä tiedot on esitettävä yhdenmukaisesti niin kutsutuissa luotettavissa luetteloissa, jotka sisältävät tiedot varmennepalvelujen tarjoajista, jotka myöntävät hyväksyttyjä varmenteita yleisölle sähköisiä allekirjoituksia koskevista yhteisön puitteista 13 joulukuuta 1999 annetun Euroopan parlamentin ja neuvoston direktiivin 1999/93/EY (3) mukaisesti ja joita jäsenvaltiot valvovat/akkreditoivat.
(2)
Jäsenvaltioiden käytännön kokemukset päätöksen 2009/767/EY soveltamisesta ovat osoittaneet, että on tarpeen tehdä joitakin parannuksia luotettavista luetteloista saatavan hyödyn maksimoimiseksi. Lisäksi eurooppalainen telealan standardisoimisjärjestö (ETSI) on julkaissut luotettavia luetteloita koskevia uusia teknisiä eritelmiä (TS 119 612), jotka perustuvat kyseisen päätöksen liitteessä tällä hetkellä oleviin eritelmiin mutta joilla tehdään samalla parannuksia voimassa oleviin eritelmiin.
(3)
Päätöstä 2009/767/EY olisi sen vuoksi muutettava sisällyttämällä siihen viittaus ETSIn teknisiin eritelmiin 119 612 ja tekemällä siihen muutokset, jotka katsotaan tarpeellisiksi luotettavien luetteloiden soveltamisen ja käytön parantamiseksi ja helpottamiseksi.
(4)
Jotta jäsenvaltiot voivat tehdä vaaditut tekniset muutokset nykyisiin luotettaviin luetteloihinsa, tätä päätöstä olisi sovellettava 1 päivästä helmikuuta 2014.
(5)
Tässä päätöksessä säädetyt toimenpiteet ovat palveludirektiivikomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Päätöksen 2009/767/EY muuttaminen
Muutetaan päätös 2009/767/EY seuraavasti:
1)
Muutetaan 2 artikla seuraavasti:
a)
Korvataan 1, 2 ja 2 a kohta seuraavasti:
”1. Jokaisen jäsenvaltion on laadittava ja julkaistava liitteessä määriteltyjen teknisten eritelmien mukaisesti luotettava luettelo ja ylläpidettävä sitä. Se sisältää ainakin tiedot varmennepalvelujen tarjoajista, jotka myöntävät hyväksyttyjä varmenteita yleisölle ja joita jäsenvaltiot valvovat tai jotka ne ovat akkreditoineet.
2. Jäsenvaltioiden on laadittava ja julkaistava luotettava luettelo koneellisesti luettavissa olevassa muodossa liitteessä määriteltyjen eritelmien mukaisesti. Jos jäsenvaltio päättää julkaista luotettavan luettelon ihmisen luettavissa olevassa muodossa, sen pitää olla liitteessä määriteltyjen eritelmien mukainen.
2 a. Jäsenvaltioiden on allekirjoitettava koneellisesti luettavissa olevassa muodossa oleva luotettava luettelonsa sähköisesti sen aitouden ja eheyden varmistamiseksi. Jos jäsenvaltio julkaisee luotettavan luettelon ihmisen luettavissa olevassa muodossa, sen on varmistettava, että kyseisessä muodossa oleva luettelo sisältää samat tiedot kuin koneellisesti luettavassa muodossa oleva luettelo, ja allekirjoitettava se sähköisesti samalla varmenteella kuin se, jota käytetään koneellisesti luettavissa olevassa muodossa olevan luettelon allekirjoittamisessa.”
b)
Lisätään 2 b kohta seuraavasti:
”2 b. Jäsenvaltioiden on varmistettava, että koneellisesti luettavassa muodossa oleva luotettava luettelo on julkaisupaikassaan milloin tahansa saatavilla keskeytyksettä lukuun ottamatta ylläpitotarkoituksia.”
c)
Korvataan 3 kohta seuraavasti:
”3. Jäsenvaltioiden on annettava komissiolle tiedoksi seuraavat:
a)
koneellisesti luettavassa muodossa olevan luotettavan luettelon laadinnasta, ylläpidosta ja julkaisusta vastaava laitos tai vastaavat laitokset;
b)
koneellisesti luettavassa muodossa olevan luotettavan luettelon julkaisupaikka;
c)
vähintään kaksi järjestelmäoperaattorin (scheme operator) julkisen avaimen varmennetta, joiden voimassaoloaika on vähintään kolme kuukautta ja jotka vastaavat yksityisiä avaimia, joita voidaan käyttää koneellisesti luettavassa muodossa olevan luotettavan luettelon allekirjoittamiseksi sähköisesti;
d)
edellä a, b ja c alakohdassa oleviin tietoihin mahdollisesti tehtävät muutokset.”
d)
Lisätään 3 a kohta seuraavasti:
”3 a. Jos jäsenvaltio julkaisee luotettavan luettelon ihmisen luettavissa olevassa muodossa, 3 kohdassa tarkoitetut tiedot on annettava tiedoksi myös ihmisen luettavissa olevassa muodossa olevan luettelon osalta.”
2)
Korvataan liite tämän päätöksen liitteellä.
2 artikla
Soveltaminen
Tätä päätöstä sovelletaan 1 päivästä helmikuuta 2014.
3 artikla
Osoitus
Tämä päätös on osoitettu kaikille jäsenvaltioille.
Tehty Brysselissä 14 päivänä lokakuuta 2013.

Labels: 7
3
15